《送周誉卿尉通城》
宋代·周孚

别君所畦槐，忽已荫檐瓦。三年望归船，老屋勤扫洒。

只今十日款，信是天所假。朝粳语已麋，夜烛醉还灺。

儿童互窥觇，有客如此寡。观君岂癯仙，鬓苍面如赭。

不应酸寒债，亦复似东野。匆匆从此去，孰是知音者。

折腰易斗粟，吾辈计亦下。我场无良苗，何由絷君马。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。